Source: https://birosag.hu/hirek/kategoria/birosagokrol/toretlen-birosagok-es-az-ugyvedi-kamarak-egyuttmukodese
Timestamp: 2020-06-07 02:22:36+00:00

Document:
Töretlen a bíróságok és az ügyvédi kamarák együttműködése | Magyarország Bíróságai
Töretlen a bíróságok és az ügyvédi kamarák együttműködése
2019.10.10. - 10:50
Az Országos Bírósági Hivatal nagy hangsúlyt helyez a jogi hivatásrendekkel folytatott szakmai-igazgatási párbeszéd és együttműködés kialakítására, illetve fenntartására, maga is jó kapcsolatot ápol a társhatóságokkal. Az OBH emellett támogatja a helyi szintű együttműködések létrehozását is.
A kapcsolatok között fontos helyet foglal el az ügyvédi kamarákkal történő együttműködés.
Az elmúlt másfél év során a bíróságok közel 200 olyan eseményről, alkalomról számoltak be, amelyen biztosított volt a bíróság és az ügyvédség közötti együttműködés. Ezek formája nagyon változatos: képzések, konferenciák, tudásmegosztó kollégiumi ülések vagy értekezletek, szakmai-igazgatási egyeztetések, együttműködések, digitális bemutatók. Sok bíróság jelenleg is hatályos együttműködési szerződéssel rendelkezik a területi ügyvédi kamarával.
Ezen rendezvényeken, eseményeken több mint 2000 ügyvéd vagy ügyvédjelölt vett részt, volt több olyan közös alkalom, ahol a területi kamara valamennyi vagy speciális területen eljáró ügyvédje számára nyitva állt a részvétel lehetősége.
Konferencia az új polgári perrendtartás tapasztalatairól - az OBH és a Magyar Jogász Egylet szervezésében (2019. június 17.)
Az új eljárási kódexek hatályba lépését követően több mint 60 olyan esemény zajlott, ahol az ügyvédség képviselői részt vettek bírósági képzésen vagy a kódexekkel kapcsolatos szakmai megbeszélésen, illetve gyakori volt az is, hogy valamely bíróság bírája tartott nagyszámú ügyvéd vagy ügyvédjelölti hallgatóságnak előadást a bekövetkezett változásokról. Több esetben a bíróság szakmai anyagot is továbbított a területi kamara részére.
Fentieken túlmenően kiemelést érdemel a Magyar Jogász Egylettel közösen rendezett Pp. konferencia sorozat. A 20 állomáson, 2019. január és június között rendezett konferenciákon összesen 772 ügyvéd vagy jogtanácsos vett részt.
Az ügyvédi kamarai képzésben részesülők képzésen történő részvétele a bírói pályázati eljárásban figyelembe vehető.
A szakmai-igazgatási együttműködésen túl egyéb területekre is kiterjedt egyes bíróságok és a helyi ügyvédi kamara kapcsolata, így például bíróság által szervezett koncerten is jelen volt meghívott ügyvéd hallgatóság.
Áldozatvédelmi konferencia a Magyar Igazságügyi Akadémián (2019. február 18.)
Az OBH központi szinten is jó kapcsolatot ápol az ügyvédséggel, például hatályos együttműködési megállapodással rendelkezik a Magyar Ügyvédi Kamarával az országos névjegyzékben szereplő civil és egyéb, cégnek nem minősülő szervezetek adatainak átadására vonatkozóan. A Hivatal folyamatosan együttműködött a Magyar Ügyvédi Kamarával a védőkijelölő program kialakítása során, több közös egyeztetésre is sor került. Az OBH által szervezett 2019. júniusi Digitális Bíróság bemutatón több mint 10 ügyvéd vett részt.

References: bíróság 
 bíróság 
 bíróság 
 bíróság 
 bíróság 
 Bíróság